《五月六日约诸友游北山舟已具而予偶不能出诸》
宋代·高斯得

区中无由舒眼界，欲上云峰观九派。
颇闻黄龙擅奇特，傥得窥临真一快。
清苕一线仅委蛇，具区万顷何滂湃。
又闻法华两招提，清旷夐绝人境隘。
池光潋滟镜无台，山色清寒身不壤。
石林幻出三玲珑，万虎千罴断雄怪。
幽贞叶策天相之，梅雨初晴白日晒。
州家幸肯借官船，亟馔鱼虾菹韭薤。
奈何欲往竟不谐，徒羡诸公脱天械。
归来争发古锦囊，令予伎疗如爬疥。
嵇康本自不羁人，况复时屯方翮铩。
终当於此结菁茅，庶可偿渠猿鹤债。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。